text: Glem alt om løvfaldssommer– det er julekalendertid
  25 september 2016 kl. 10.06
  Selvom termometeret søndag viser temperaturer på over 20 grader, så er der gang i optagelserne til julekalenderen Sofies Magiske Jul.
  
  Der er sikkert ikke mange, der lige nu tænker på, at det snart er 1. december hvor årets julekalender her på TV SYD, den bliver vist for første gang.
  Men lige nu er mere end 230 personer faktisk i fuld gang med optagelserne i Fredericia, hvor Den Kreative Skole står for optagelserne af Sofies Magiske Jul. Det skriver Fredericia Kommune i en pressemeddelelse.
  Skolen har allerede været i gang med arbejdet i knap et år og det er Den Kreative Skole, der står for alle optagelserne til julekalenderen, som har June Alison som forfatter og produktionskoordinator.
  Historien om Sofies Jul udspiller sig i to tidsaldre, i nutiden hvor Emma og hendes to søskende må passes af deres bedstemor. Hun fortæller børnene historier bl.a. om en magisk jul i 1910, hvor bedstemorens egen bedstemor Sofie oplevede en hård december.
  Sofies Magiske Jul vises i 24 afsnit og sendes 2 gange dagligt på TV SYD.
  
  